দেশ বিশ্বকাপ ফাইনালে। নিকোলা কালিনিচ দেশে। এর চেয়ে দুঃখের ঘটনা আর কী হতে পারে! ক্রোয়েশিয়ার এই স্ট্রাইকার যেন নির্বাসিত। দেশে বসেই কালিনিচ দেখবেন র‌্যাকিটিচ, মডরিচদের মরিয়া লড়াই। জাতীয় কোচ দালিচের কথার অমান্য করায় দেশে ফেরত পাঠানো হয় কালিনিচকে। ঠিক কী হয়েছিল? ভরা বিশ্বকাপের মধ্যে কেন এইভাবে দেশে ফেরত পাঠানো হল এই স্ট্রাইকারকে? 

এই বিষয়ে অন্যান্য খবর

বাবার অভিশাপ বুকে নিয়ে ব্রাজিলের তারকা-কন্যা! কালির ছিটে মোছাতেই আজও জারি যুদ্ধ
মাঠের ভুলে গুলিতে ঝাঁঝরা এসকোবার, পুরনো সময় ঘেঁটে আজও রক্তাক্ত দাদা


গ্রুপে ক্রোয়েশিয়ার প্রথম ম্যাচ ছিল নাইজেরিয়ার সঙ্গে। ২-০ এগিয়েছিল ক্রোয়েশিয়া। শেষের দিকে কালিনিচকে বদলি হিসেবে মাঠে পাঠাতে চেয়েছিলেন ক্রোয়েশিয়ার কোচ দালিচ। এখানেই যত সমস্যা। 
প্রথম একাদশে জায়গা হয়নি কালিনিচের। রিজার্ভ বেঞ্চে ক্ষোভে ফুঁসছিলেন তিনি। পরিবর্ত হিসেবে কালিনিচকে মাঠে পাঠাতে চেয়েছিলেন ক্রোয়েশিয়ার কোচ। পিঠে চোট রয়েছে, এই অজুহাত দিয়ে কালিনিচ নামতে চাননি। পরে অবশ্য কালিনিচের চোট খুঁজে পাওয়া যায়নি। কালিনিচের এমন আচরণ সহ্য করা হয়নি। দেশে ফেরত পাঠিয়ে দেওয়া হয় কালিনিচকে। 
শুধু এবারের বিশ্বকাপে নয়, এর আগেও কালিনিচ এমন ঘটনা ঘটিয়েছেন বলে জানিয়েছেন ক্রোয়েশিয়ার কোচ। ইংল্যান্ডে ব্রাজিলের বিরুদ্ধে প্রীতি ম্যাচ চলাকালীন এমন ঘটনাই ঘটিয়েছিলেন কালিনিচ। অনুশীলনও করেননি তিনি। ক্রোয়েশিয়ার কোচ শান্তভাবে মেনে নিয়েছিলেন। কিন্তু দালিচ সুস্থ ফুটবলারদের দলে চান। কালিনিচ মোক্ষম সময়ে দাবি করেন, তিনি সুস্থ নন। সেই কারণেই কালিনিচকে দেশে ফেরত পাঠিয়ে দেওয়া হয়। 
দল থেকে বাদ পড়ায় মারাত্মক চটে যান কালিনিচ। দেশ এখন ফাইনালে। তিনিও তো থাকতে পারতেন দলের সঙ্গে। তার বদলে এখন নির্বাসিত কালিনিচ।